დიდი გმირების ექვსეული (ფილმი)
დიდი გმირების ექვსეული (ინგლ. Big Hero 6, აგრეთვე ცნობილი როგორც დიდი გმირი და გმირების ქალაქი) — Walt Disney Animation Studios-ის 2014 წლის 3D კომპიუტერული ანიმაციური სუპერგმირული კომედიური დრამა. მისი დისტრიბუტორია Walt Disney Pictures. ფილმის რეჟისორები არიან დონ ჰოლი და კრის უილიამსი. იგი არის 54-ე სრულმეტრაჟიანი ანიმაციური ნამუშევარი უოლტ დისნეის სრულმეტრაჟიანი ფილმების სერიაში. ფილმი ნაწილობრივ ეფუძნება მარველის კომიქსების ამავე სახელწოდების გმირების თავგადასავლებს და ასახავს ახალგაზრდა ჰირო ჰამადას ამბავს, რომელიც ქმნის სუპერგმირების გუნდს და უპირისპირდება მისი ძმის მკვლელს, შენიღბულ მტერს. პერსონაჟებს ახმოვანებენ სკოტ ედსიტი, რაიან პოტერი, დენიენ ჰენი, ტი ჯეი მილერი, ჯეიმი ჩანგი, დეიმონ ვაიანს უმცროსი და გენესის როდრიგესი, ალან ტუდიკი, ჯეიმზ კრომუელი და მაია რუდოლფი. დიდი გმირების ექვსეული არის დისნეის პირველი სრულმეტრაჟიანი ანიმაციური ფილმი Marvel Comics-ის პერსონაჟების მონაწილეობით. 2009 წელს Marvel Entertainment უოლტ დისნეის კომპანიამ შეიძინა. სტუდიამ შექმნა ახალი კომპიუტერული პროგრამული ტექნოლოგია, რომელიც დაეხმარა ფილმის ვიზუალური ეფექტების შექმნისას. დიდი გმირების ექვსეულის პრემიერა გაიმართა ტოკიოს საერთაშორისო კინოფესტივალის ფარგლებში, 2014 წლის 23 ოქტომბერს და აბუ-დაბის კინოფესტივალზე, 3D-ში, 2014 წლის 31 ოქტომბერს. აშშ-ში ფილმი გამოვიდა 2014 წლის 7 ნოემბერს. მან კრიტიკოსების აღიარება და კომერციული წარმატება დაიმსახურა, მსოფლიო მასშტაბით 657 მილიონი აშშ დოლარის სახით, იქცა რა 2014 წლის ყველაზე შემოსავლიან ანიმაციურ ფილმად. ფილმმა მიიღო ოსკარი საუკეთესო ანიმაციური ფილმისთვის და „ბავშვების არჩევანის ჯილდო“ — იმავე კატეგორიაში. იგი აგრეთვე ნომინირებული იყო „ენიზე“, ოქროს გლობუსზე და BAFTA-ზე საუკეთესო ანიმაციური ფილმის კატეგორიებში. DVD და Blu-ray დისკებზე ფილმი 2015 წლის 24 თებერვალს გამოვიდა.